༈ རྒྱ་གར་སྐད་དུ། བོདྷི་ཙིཏྟ་ཀཱ་རཱལྤ་ནཱ་མ། བོད་སྐད་དུ། བྱང་ཆུབ་སེམས་ཀྱི་ཡིག་ཆུང་ཞེས་བྱ་བ། རྡོ་རྗེ་འཆང་ལ་ཕྱག་འཚལ་ལོ། །ཐོག་མ་ཐ་མ་མེད་ཞི་བ། །དངོས་དང་དངོས་མེད་ཟད་ཁྱབ་བདག །སྟོང་ཉིད་སྙིང་རྗེ་དབྱེར་མེད་པ། བྱང་ཆུབ་སེམས་ཞེས་བྱ་བར་དྲན། ཨེ་དང་བྷ་ག་པདྨ་དང་། །གསང་བ་མཆོག་དང་བདེ་བ་ཅན། །སེང་གེའི་ཁྲི་དང་དམིགས་པ་མེད། །དེ་བཞིན་ཉིད་དང་ཕར་ཕྱིན་དུ། །ཝཾ་དང་རྡོ་རྗེ་སྨྲ་མཆོག་སྟེར། །ལྷན་ཅིག་སྐྱེས་དགའ་འགྱུར་བ་མེད། །བདེ་དང་ཞི་བ་དགའ་བ་དང་། །དབང་ཕྱུག་ཀུན་འགྲོའི་མིང་གཟུང་ནས། །བྱང་ཆུབ་སེམས་ནི་རྟག་ཏུ་བཞུགས། །རྟེན་དང་བརྟེན་པའི་བྱེ་བྲག་ལས། །ཀུན་རྫོབ་ཀུནྡ་ལྟ་བུ་དང་། །དོན་དམ་བདེ་བའི་གཟུགས་ཅན་ནོ། །རང་ལས་བག་ཆགས་ཀྱིས་བཅིངས་པའི། །རྣམ་ཤེས་རླུང་དང་ལྡན་པ་ནི། །ཤི་ནས་སླར་ཡང་འབྱུང་བར་འགྱུར། །དེ་མེད་པས་ནི་ཕྱི་མ་མིན། །ཉིན་མོ་བཅོམ་ལྡན་རྡོ་རྗེ་ཅན། །མཚན་མོ་ཤེས་རབ་རབ་ཏུ་གྲགས། །ཇི་ལྟར་ཉི་མ་ཞི་བར་བརྗོད། །ཟླ་བ་ནུས་མ་དེ་ལྟར་བཤད། །ཕ་དང་མ་ཡི་དཀར་དམར་དང་། །སྲོག་དང་ཐུར་སེལ་གཉིས་དེ་བཞིན། །སེམས་ཀྱི་རྡོ་རྗེ་ཡང་དག་ལྡན། །ལུས་ནི་བསྐྱེད་པར་བྱེད་པའི་རྒྱུ། །ཐིག་ལེ་ཟླ་བ་ཁུ་བ་སྐུ། །རྣམ་པར་བཅད་པ་ཉི་རྡུལ་གསུང་། །ཨ་ཡིག་མུན་ཅན་ཐུགས་རབ་བརྗོད། །མཁའ་ཁམས་ཨེ་ལ་རྣམ་པར་གནས། །ཁུ་བ་ལས་ནི་ཟླ་བ་སྐྱེ། །ཁྲག་ལས་ཉི་མ་ཡང་དག་འབྱུང་། །སྲོག་ལས་སྒྲ་གཅན་གྲུབ་པ་སྟེ། །དུས་ཀྱི་མེ་ནི་ཐུར་སེལ་ལས། །སྤྱི་བོ་མགྲིན་སྙིང་ལྟེ་བར་གནས། །སད་དང་རྨི་ལམ་གཉིད་འཐུག་དང་། །བཞི་པའི་གནས་སྐབས་སྤྲོ་བར་བྱེད། །སྐུ་གསུང་ཐུགས་དང་ཡེ་ཤེས་བརྗོད། །ཨེ་ཝཾ་མ་ཡ་བཟློག་སྟེ་སྦྱར། །དུས་མེས་བཤང་དང་ཟླ་བ་ཆུ། །ཉི་མས་ཤ་སྟེ་རྣམ་སྣང་དང་། །མི་བསྐྱོད་དོན་གྲུབ་ཁྲག་དང་ལྦུ། །རིན་ཆེན་འོད་དཔག་མེད་དུ་བཤད། །སྒྲ་གཅན་རྡོ་རྗེ་སེམས་དཔར་འགྱུར། །ཁུ་བ་ལས་ནི་རྩ་རྣམས་སྐྱེ། །རུས་པ་ཁུ་བ་ལས་འབྱུང་ངོ་། །རྡུལ་ལས་ཁྲག་ནི་ཡང་དག་འབྱུང་། །ཁྲག་ལས་ཤ་ནི་ཀུན་ཏུ་སྐྱེ། །ཤ་ལས་ཀྱང་ནི་པགས་པའོ། །རུས་པ་ལས་ནི་རྐང་སྐྱེ་འགྱུར། །ཁུ་བ་རྡོ་རྗེ་རྡུལ་དྲིལ་བུ། །རྩ་ནི་པདྨ་ནོར་བུ་ཆེ། །ཁྲག་ནི་དེ་བཞིན་འཁོར་ལོ་རུས། །ཤ་ནི་དེ་བཞིན་རལ་གྲིར་བཤད། །དེ་ལས་སོ་སེན་སོགས་སུ་དྲུག །ཕུང་པོ་དྲུག་ལ་དྲུག་གིས་བསྒྱུར། །ཡུལ་དང་དབང་པོ་ལས་དབང་དང་། །བྱ་བ་ཡང་སྟེ་བདུན་ཅུ་གཉིས། །ཕུང་ཁམས་སྐྱེ་མཆེད་ལས་ཕྱེ་བས། །རིགས་བརྒྱ་གྲངས་མེད་བར་དུ་བཤད། །བཟའ་དང་བཏུང་བའི་རོ་རྣམས་ཀུན། །སྨིན་པ་བཅུད་དེ་དེ་ནས་ཁྲག །ཤ་དང་ལྤགས་དང་རྩ་དང་རྒྱུས། །རྐང་ཉིད་འགྱུར་བས་ལན་བདུན་པའོ། །དེ་ཉིད་བརྟེན་པའི་སྦྱོར་བ་ཡིས། །མཛོད་དྲུག་རིགས་སུ་བརྗོད་པར་བྱ། །རིགས་ནི་ལུས་སུ་བཤད་པ་ཡིན། །ཡོན་ཏན་གསུམ་བཞིའི་དབང་གིས་ནི། །བཅུ་གཉིས་བཅུ་དྲུག་འཕེལ་ནས་ཆད། །སེམས་ཅན་ཆོས་དང་དམིགས་པ་མེད། །སྙིང་རྗེ་འདི་ནི་རྣམ་གསུམ་གྱི། །བྱང་ཆུབ་སེམས་ནི་ཟླ་བར་འགྱུར། །བཅོ་ལྔའི་ཆ་ཡི་བདག་ཉིད་ཅན། །བདེ་བ་ཆེན་པོ་ཨཱ་ལིའི་གཟུགས། །རྣལ་འབྱོར་མ་རྣམས་དེ་ཡི་ཆ། །སྐྱེད་པ་འཁོར་བ་དང་ནི་ཐིམ། །མྱ་ངན་འདས་པ་སྟོང་ཉིད་བརྗོད། །ཡུལ་དང་དབང་པོའི་རང་བཞིན་གྱིས། །རྣམ་པར་ཤེས་པ་རབ་བསྐུལ་ནས། །འཕོ་བ་བཅུ་དྲུག་བདག་ཉིད་ཀྱི། །ཟླ་བ་བདུད་རྩི་འོག་ཏུ་འགྲོ། །སྟེང་དུ་ཉི་མའི་སྒྲ་གཅན་ཏེ། །རྩ་རྣམས་འཁོར་ལོའི་རྩིབས་བཤད་པར། །ཕོ་ཉ་མོ་རྣམས་དེ་བརྟེན་ནས། །བྱ་བ་རྣམ་པ་དུ་མ་བྱེད། །ལོངས་སྤྱོད་ཐིམ་དབང་བདག་པོ་ལས། །དང་པོའི་ཉིན་ཞག་དུས་བརྩིས་ནས། །རིགས་ལྡན་མ་དང་ཕོ་ཉ་མཆོད། །རྡོ་རྗེ་སྐྱིལ་ཀྲུང་གིས་སེམས་ནི། །ནོར་བུའི་ནང་དུ་གནས་པ་སྟེ། །རྒྱུ་མཐུན་ལ་སོགས་བདེ་བ་རྫོགས། །དྲི་མ་མེད་པའི་བར་དུ་བསྒོམ། །ཇི་ལྟར་ཕྱི་རོལ་དངུལ་ཆུ་བཅིངས། །དེ་ལྟ་ཡེ་ཤེས་བཅུད་འདི་ཡང་། །སྡུག་བསྔལ་ཐམས་ཅད་ངེས་འཇོམས་པའི། །དངོས་གྲུབ་རྒྱ་ཆེར་སྟེར་བར་བྱེད། །བདེན་དོན་རྣམ་པ་བཅུ་གཉིས་པ། །དེ་ཉིད་རྣམ་པ་བཅུ་དྲུག་རིག །རྣམ་པ་ཉི་ཤུས་བྱང་ཆུབ་པ། །རྣམ་དག་མཆོག་ཏུ་མི་འགྱུར་རིག །བླ་མ་གྲུབ་ཐོབ་མན་ངག་འདི། །སློབ་མ་སྐལ་ལྡན་མ་གཏོགས་པ། །སྣོད་མིན་རྣམས་ལ་བྱིན་གྱུར་ན། །དམ་ཚིག་ཉམས་ནས་དམྱལ་བར་འགྲོ། །དེས་ན་སྙིང་གི་འཁོར་ལོར་སྦ། །བླ་མ་ཆེན་པོ་ནཱ་རོ་པས་མཛད་པ་བྱང་ཆུབ་སེམས་ཀྱི་ཡིག་ཆུང་རྫོགས་སོ།། །།